Správa zo zahraničnej pracovnej cesty

1. Účastník ZPC

Meno:						Ing. Ladislav Čambal
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:	generálny riaditeľ 
Znalosť jazykov:                                           anglický jazyk, ruský jazyk 

2. Zahraničná pracovná cesta

Štát: 						Poľsko
Mesto:						Krakov
Vykonaná v dňoch: 				19.-20.10.2012
Prijímajúca organizácia: 			Poľský olympijský výbor
Účel cesty:					Stretnutie delegácií Poľska a Slovenska ohľadom 
						spoločnej kandidatúry ZOH v roku 2022
Spôsob financovania: 	SOV a Ministerstvo školstva, vedy, výskumu a športu SR

3. Rámcový program pobytu

piatok, 19. októbra 2012
Príchod účastníkov
Stretnutie delegácií Poľska a Slovenska

sobota, 20. októbra 2012
Stretnutie delegácií Poľska a Slovenska
Odchod účastníkov

4. Všeobecné informácie k problematike

Myšlienka spoločnej kandidatúry Slovenska a Poľska organizovať ZOH nie je nová. Posledná iniciatíva vyšla z poľskej strany a rokovania 19. a 20. októbra v Krakove posunuli túto myšlienku vpred. Išlo o prvé rokovanie o ZOH 2022 s našou účasťou. Poliaci ponúkli Tatrám organizovanie všetkých zjazdových disciplín a akrobatické lyžovanie. SR si však dala podmienku, že sa chcú podieľať aj na hokejovom turnaji ako aj ďalších športoch. Pokiaľ by rozhodujúce politické orgány v oboch krajinách vyslovili súhlas s kandidatúrou, už v decembri by sa mali uskutočniť ďalšie rokovania na slovenskej strane – v Tatrách. Oficiálna prihláška sa musí predložiť na jar 2014. O ZOH v roku 2022 majú údajne záujem predbežne Barcelona, St. Moritz, Ľvov, Brašov a Oslo. Najdôležitejší faktor však budú finančné otázky. Celkové náklady na ZOH 2022 s centrom v Krakove sa predbežne odhadujú na približne dve miliardy dolárov. V prípade, že by Slovensko participovalo iba na zjazdových disciplínach, jeho finančný podiel na organizácii by nemal byť vysoký. 

5. Stručné zhrnutie rokovania

V dňoch 19. a 20. októbra 2012 v Krakove sa stretli delegácie národných olympijských výborov Poľska a Slovenska za účasti členky Medzinárodného olympijského výboru Ireny Szewińskej, v prítomnosti poslancov parlamentov Poľskej republiky a Slovenskej republiky (za NR SR poslanci Dušan Galis a Otto Brixi), predstaviteľov Ministerstva športu a turistiky PR a Ministerstva školstva, vedy, výskumu a športu SR, vojvodu Malopoľského vojvodstva, primátorov miest Zakopane a Vysoké Tatry, prezidentov Poľského lyžiarskeho zväzu a Slovenskej lyžiarskej asociácie (za SLA Janka Gantnerová) i člena výkonného výboru Slovenského zväzu ľadového hokeja (Dárius Rusnák) a zástupcu spoločnosti Tatry Mountains Resort (akcionár a predseda dozornej rady TMR Igor Rattaj). 
Účelom stretnutia bolo prediskutovanie spoločnej kandidatúry mesta Krakov a regiónu Tatier po oboch stranách hranice za hostiteľa ZOH v roku 2022. Slovenskí funkcionári ešte nesúhlasili so spoluorganizovaním zimných olympijských hier v roku 2022 s Poľskom, no vyjadrili ochotu ďalej spolupracovať a hovoriť o projekte. Ďalšie rokovania boli podmienené súhlasom a podporou od politických orgánov oboch krajín. 

6. Závery a odporúčané návrhy

Primátor mesta Krakov Jacek Majchrowski, predseda samosprávy Malopoľského vojvodstva Marek Sowa, prezident Poľského olympijského výboru Andrzej Kraśnicki a prezident SOV František Chmelár po skončení rokovania podpísali deklaráciu s týmto obsahom: „Vedenia POV na čele s prezidentom Andrzejom Kraśnickým a generálnym tajomníkom Adamom Krzesińským a SOV na čele s prezidentom Františkom Chmelárom a generálnym tajomníkom Jozefom Libom sa stretli, aby spolu s predstaviteľmi mesta Krakov reprezentovanými primátorom Jackom Majchrowským a predstaviteľmi Malopoľského samosprávneho kraja, reprezentovanými predsedom regionálnej samosprávy Markom Sowom, prediskutovali iniciatívu pripravenú Jagnou Marczulajtisovou-Walczakovou a profesorom Szymonom Krasickým zameranú na uskutočnenie aktivít smerujúcich k udeleniu práva Krakovu-Tatrám hostiť XXIV. zimné olympijské hry v roku 2022. Prítomní uznali túto iniciatívu za osobitne zaujímavú a hodnú pozornosti. Podotkli, že Krakov s regiónom Tatier - po oboch stranách hranice - by sa mohol uchádzať o pozíciu olympijského mesta. ZOH uskutočnené po oboch stranách Tatier a spoločne oboma krajinami by boli príležitosťou na utuženie tradične dobrých, priateľských vzťahov oboch krajín a ich obyvateľov. Napomohli by propagácii zimných športov medzi poľskou a slovenskou mládežou a medzinárodnej integrácii spoločenstiev. Na rokovaní sa zdôraznilo, že ešte nikdy predtým sa v tejto časti Európy neuskutočnili olympijské hry. Zhromaždení sa zhodli, že budú spoločne pokračovať v prácach na projekte kandidatúry. O ich priebehu budú informovať prezidenta Poľskej republiky a prezidenta Slovenskej republiky, predsedov parlamentov oboch krajín a vládu Poľskej republiky a vládu Slovenskej republiky.” 

7. Osobitne vyhodnotený očakávaný prínos ZPC

Spoločný projekt ZOH 2022 Krakova a Tatier potvrdzuje dlhodobú intenzitu spolupráce Poľska a Slovenska ako ja kvalitu a význam nášho pôsobenia v tomto regióne. Ďalšie rokovania prebehnú v prípade oficiálnej politickej akceptácie tejto spoločnej strategickej iniciatívy Poľska a Slovenska. 

8. Spôsob zverejnenia výsledkov ZPC, prenos získaných informácií

Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 24. októbra 2012

Správu vypracoval: 	Ing. Ladislav Čambal   

Správu schválil: 	Ing. Ivan Stankovský, CSc.
vedúci služobného úradu 

Prílohy:
1.	Zoznam účastníkov (je uložený na sekcii štátnej starostlivosti o šport MŠVVaŠ SR)